ราคาทองปิดพุ่งกว่า 10 ดอลล์ ตลาดคาดเฟดไม่รีบขึ้นดบ.
สัญญาทองคำตลาดนิวยอร์กปิดพุ่งขึ้นเมื่อคืนนี้ (8 ก.ค.) เพราะได้รับแรงหนุนจากการอ่อนค่าลงของสกุลเงินดอลลาร์ รวมทั้งการคาดการณ์ที่ว่า วิกฤตหนี้กรีซและการร่วงลงอย่างหนักของตลาดหุ้นจีน อาจจะทำให้ธนาคารกลางสหรัฐ (FED) ยังไม่ปรับขึ้นอัตราดอกเบี้ยในเร็วๆ นี้
20 มี.ค. 2560

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.เพิ่มขึ้น 10.9 ดอลลาร์ หรือ 0.95% ปิดวานนี้ (8 ก.ค.) ที่ 1,163.50 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 19.4 เซนต์ ปิดที่ 15.163 ดอลลาร์/ออนซ์, สัญญาพลาตินัมส่งมอบเดือนต.ค.ลดลง 5.70 ดอลลาร์ ปิดที่ 1,035.80 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 1.10 ดอลลาร์ ปิดที่ 653.50 ดอลลาร์/ออนซ์
สัญญาทองคำได้รับแรงหนุนจากการอ่อนค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับตัวลง 0.59% แตะที่ 96.20 เมื่อคืนนี้ ทั้งนี้ การอ่อนค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาถูกลงและน่าดึงดูดใจสำหรับนักลงทุนที่ถือครองสกุลเงินอื่นๆ
นอกจากนี้ ตลาดทองคำยังได้รับแรงหนุนจากการคาดการณ์ที่ว่า เฟดจะยังไม่ปรับขึ้นอัตราดอกเบี้ยในเร็วๆนี้ เมื่อพิจารณาจากวิกฤตหนี้กรีซที่ยังไม่มีแนวโน้มคลี่คลายลงและตลาดหุ้นจีนที่ร่วงลงอย่างหนักติดต่อกันหลายวัน